Her rykker politiet inn mot demonstrantene
* Lørdag 9. august ble afroamerikanske Michael Brown (18) skutt og drept av politimannen Darren Wilson (28) i Ferguson, en forstad til St. Louis i delstaten Missouri. * Brown ble ifølge politiet skutt og drept under en krangel om et skytevåpen i en politibil, men omstendighetene er uklare. * Dagen etter drapet brøt det ut opptøyer og plyndring i Ferguson. * Uroen har fortsatt i de påfølgende dagene. * 67 prosent av innbyggerne i Ferguson er svarte. Samtidig er 50 av politimester Tom Jacksons 53 betjenter hvite. KILDE: NTB Ved midnatt lokal tid øste regnet ned over Ferguson, og gatene som har vært fylte av demonstranter den siste uken var nærmest folketomme. Bortsett fra i den ene enden, ved en bensinstasjon som demonstrantene brente ned tidligere i uken. En halvtime før portforbudet startet kjørte VG forbi bensinstasjonen. Da var godt over hundre demonstranter som ropte mot politiet.En time senere - en halvtime på overtid av portforbudet - var det fremdeles flere titalls demonstranter utenfor den utbrente bensinstasjonen. Alle politifolkene trakk seg ut, og organiserte seg med skjold og køller. Bak dem kom pansrede kjøretøy. De beveget seg mot demonstantene, og en polititjenestemann snakket til dem med ropert og ba dem dra hjem. Da det ikke hjalp, begynte politiet å skyte røykbomber. En mannlig demonstrant ble skutt etter at demonstranter skal ha åpnet ild mot politiet. Ifølge politiet er mannen kritisk skadet. VGs journalister hørte flere skuddsalver i området. Det er imidlertid uklart hvem som skjøt demonstranten. I lang tid lå det røyk over hele området. Politiet bekreftet at de både tok i bruk røykbomber og tåregass for å få kontroll på demonstrantene. Ved 09.30-tiden hadde de aller fleste politistyrkene trukket seg ut igjen fra området, og det var igjen rolige tilstander. Syv personer er arrestert, ifølge politiet.Lørdag erklærte guvernør i Missouri, Jay Nixon, unntakstilstand i Ferguson og innførte samtidig portforbud mellom midnatt og klokken 05. - Jeg liker virkelig ikke at det er innført portforbud. Jeg syntes at det ikke er riktig å tvinge folk fra gatene, sa Deshon Moores (38) til VG om Nixons beslutning. VG oppholdt seg i gaten hvor demonstrantene holder til i timene før portforbudet startet. Det var en spent stemning og mye folk som protesterte. Politiet svarte med å sperre veiene inn til området for biler, noe som åpenbart var effektivt. Det var langt færre demonstranter i gaten natt til søndag enn natten før. Natt til lørdag endte demonstrasjonen med skyting og tåregass.
Flere demonstranter nektet å følge portforbudet som ble satt i gang klokken 07 norsk tid. Politiet svarte med røykbomber og tåregass.